Reisebricht # 1     08/08/2007  Basel - London       Sooo, euse erste Reisebricht (us London).   Endlich isches  sowit gsi..dr 8.8.07 isch abroche. Noch mehrere Nächt mit nur spärlich Schlof und Buchverstimmige" (d'Ufregig isch gross) isch jez dr Tag womer scho lang druf gfieberet hän cho. Wo denn au no dr letschti Pack- und Vorbereitigsstress überstande gsi isch, isch me sichs denn langsam bewusst worde, dasses losgoht natürlich immerno mit grosser Vorfreud, aber langsam isch immer meh au Wehmuet ufcho - Alles do zrugg loh?! Eusi Familie und Fründe womer so eng verbunde si?! Für 9 Mönet! Und das nid eifach im Elsass!  Nei, sisch uf dr andere Site vo dr Chugele, wome mitem U-Abo nüm ahne chunnt! ;)   Denn simer losgfahre Richtig Basel Euro Airport und hän s'traute Heim hinter eus gloh. (Das het also scho mol die erste füechte Äugli geh!) Am Flughafe het sich denn die ganzi Abschiedsdelegation troffe (Die ganz Minder- und Fischer-Bandi, dr Steve, dr Eldar und dr Dani). Mr hän e riese Freud gha, dass dr euch alli Zyt gnoh händ zum eus verabschiede. Messi vilmol! (es hets zwor alles andere als  liechter gmacht!) Noch dem mr si go ichecke und alli zämme gmüetlich öbis si go drinke, isch denn dr schwierigscht Teil cho; s'Verabschiede! D'Gwüssheit, dass me sich in dene Minute für 9 Mönet (worschinlich) sLetschtemol gseht und cha in Arm neh, het für die eint oder andere Träne gsorgt! *seufz*   Ab dure Zoll, no e paar mol zrugg winke, jez gilts ernscht! Das isch ufe Art au e Erlichterig gsi, dr schwer Abschied isch gmacht. Mr si denn mit öbbe 20min Verspötig abgfloge - Bye Bye  Switzerland. Was no zsäge isch, in däm Flugzüg si uf öbbe 100 vo 120 Plätz alles so drümmligi britschi Pfadfinder ghöcklet und hän Radau gmacht (Das si nid grad no Füür gmacht hän im Flugzüg isch grad alles gsi). Das goht jo guet los! =) Hoffentlich isch dä internationali Pfadfinderträff nid in Singapur - 13h im Frühtau z Berge.." wer jo tödlich! ;)   Uf jede Fall simer jez guet in London acho und in guet ere Stund gohts witer nach Singapur.